|  |  |
| --- | --- |
| Република Србија  Републички завод за статистику |  |
| ISSN 0353-9555 |
|  |  |
| САОПШТЕЊЕ **број 128 • год. LVIII, 15.05.2008.** | **ГР30** |
| **Статистика грађевинарства** | **СРБ 128 ГР30 150508** |
|  |

**Издате грађевинске дозволе у Републици Србији[[1]](#footnote-0) у марту 2008.**

**– Претходни резултати –**

На основу броја дозвола издатих у марту 2008. уочава се да је пријављена изградња 1605 станова с просечном површином 65,1 m². Број станова према издатим дозволама је за 13,2% већи него у марту 2007. Од укупног броја станова у стамбеним зградама, 12,1% станова биће грађено у зградама с једним станом, с просечном површином 132,3 m², а 79,5% станова биће грађено у зградама с три и више станова, и њихова просечна површина знатно је мања и износи 56,1 m².

У марту 2008. издато је 913 грађевинских дозвола, што је за 5,4% мање у односу на март претходне године, док је тај број у периоду од јануара до марта 2008. мањи за 0,5% у односу на исти период у 2007. Индекс предвиђене вредности је за 35,7% мањи у односу на март 2007.

Посматрано према врсти грађевина, у марту 2008. издато је 81,3% дозвола за зграде и 18,7% за остале грађевине. Ако се посматрају само зграде, 71,3% односи се на стамбене и 28,7% на нестамбене зграде, док се код осталих грађевина највећи део односи на цевоводе, комуникационе и електричне водове, чак 77,8%.

Број дозвола за новоградњу издатих у марту 2008, у односу на укупан број издатих дозвола, износи 55,4%. Посматрано према окрузима, највећа грађевинска активност поново је забележена у граду Београду и износи 14,2%, у Јужнобачком округу 12,2% и Сремском округу 8,5% од укупног броја издатих дозвола за новоградњу. Следе Расински округ са 6,9% и Јужнобанатски са 6,1%, од укупног броја издатих дозвола, док су учешћа осталих округа мала и крећу се од 0,4% до 5,1%.

Поред ових података корисницима стоје на располагању детаљни месечни подаци из ове области на нашем веб сајту [www.statserb.sr.gov.yu](http://www.statserb.sr.gov.yu) (област Грађевинарство и базе података).

**1. Индекси издатих грађевинских дозвола у Републици Србији1**

|  |  |  |  |  |  |
| --- | --- | --- | --- | --- | --- |
|  | | I–III 2008  I–III 2007 | III 2008  II 2008 | III 2008  III 2007 | III 2008  Ø 2007 |
| Укупно | |  |  |  |  |
|  | Број | 99,5 | 127,2 | 94,6 | 100,0 |
|  | Предвиђена вредност радова, хиљ. дин. | 72,7 | 148,7 | 64,3 | 88,8 |
| Зграде | |  |  |  |  |
|  | Број | 101,9 | 128,2 | 98,8 | 103,6 |
|  | Предвиђена вредност радова, хиљ. дин. | 68,8 | 165,0 | 64,0 | 92,6 |
|  | Површина, m² | 88,8 | 163,1 | 94,4 | 104,8 |
|  | Запремина, m³ | 83,3 | 159,0 | 86,8 | 103,4 |
| Остале грађевине | |  |  |  |  |
|  | Број | 90,5 | 123,0 | 79,9 | 87,7 |
|  | Предвиђена вредност радова, хиљ. дин. | 90,4 | 106,5 | 65,6 | 76,2 |
| Станови | |  |  |  |  |
|  | Број | 94,9 | 181,4 | 113,2 | 116,2 |
|  | Корисна површина, m² | 95,3 | 172,2 | 106,4 | 114,0 |

![](data:application/x-msmetafile;base64,)

Напомене уз објављене податке

Исказани подаци прикупљају се у оквиру месечног истраживања о грађевинским дозволама. Извештај попуњавају министарство надлежно за послове грађевинарства, надлежни органи аутономнe покрајинe, градa, и oпштинe, који према Закону о планирању и изградњи („Службени гласник Републике Србије“, бр. 47/2003, чл. 89) издају одобрења за изградњу, пријаве почетка радова и употребне дозволе.

У оквиру овог истраживања појмом „грађевинска дозвола“ обједињују се два документа које издају надлежни органи: одобрење за изградњу и пријава почетка радова.

Обухватају се дозволе за све врсте грађевина описаних у Класификацији врста грађевина, тј. зграде и остале грађевине, и приказују се по територијама на којима се изводе планирани радови у земљи.

Подаци о издатим грађевинским дозволама показују будуће кретање грађевинске делатности и омогућавају сагледавање структуре инвестиција – како на државном нивоу тако и на нивоу локалне самоуправе.

**Грађевине** су конструкције спојене с тлом (подземна, надземна градња, као и водоградња) ради чије се градње обављају грађевински радови, а направљени су од грађевинских материјала и готових производа за уградњу. Припрема земље, сејање или сађење, итд., које служе у пољопривредне сврхе, не спадају у грађевинске радове.

**Зграде** су трајне грађевине са кровом и спољним зидовима, изграђене као самосталне употребне целине које пружају заштиту од временских и других спољних утицаја, а намењене су за становање, обављање неке делатности или за смештај и чување животиња, робе, опреме за различите производне и услужне делатности итд.

Зградама се сматрају и грађевине које имају кров али немају (све) зидове (нпр. настрешнице), као и грађевине које су претежно или потпуно смештене испод површине земље (нпр. склоништа, подземне гараже, продавнице и други пословни простор у подземним пролазима и сл.).

**Остале грађевине** су све грађевине који нису зграде: железнице, путеви, мостови, аутопутеви, аеродромске стазе, базени итд.

**Бруто површина зграде (m²)** јесте збир површина свих етажа у згради које су обухваћене спољним зидовима, укључујући и дебљину спољних зидова.

**Корисна површина стана** је подна површина мерена унутар спољних зидова стана и представља збир површина свих соба, кухиње, купатила, нужника и осталих помоћних просторија у саставу стана.

**Предвиђена вредност радова** представља планирану вредност радова на грађевини.

Детаљна методолошка објашњења овог истраживања налазе се у едицији Методологије и стандарди: Месечна истраживања о грађевинским дозволама, свеска бр. 22, и Класификација врста грађевина, свеска бр. 15.

Издаје и штампа: Републички завод за статистику Србије, Београд, Милана Ракића 5   
Tелефон: 2412-922 (централа) ● Tелефакс: 2411- 260 ● www.statserb.sr.gov.yu   
Одговара: др Драган Вукмировић, директор   
Tираж: 150 ● Периодика излажења: месечна

1. Без података за Косово и Метохију. [↑](#footnote-ref-0)